Теледерсхэр утыку кърахьэ
Нобэ щыщIэдзауэ «Къэбэрдей-Балъкъэр» КъТК-м проектыщIэ ирегъажьэ. Адыгэбзэмрэ балъкъэрыбзэмрэ зэзыгъэщIэну хуейхэм папщIэ теледерсхэр тхьэмахуэм тIэу екIуэкIынущ. АдыгэбзэмкIэ дерсхэр — гъубжымрэ махуэкумрэ, балъкъэрыбзэмкIэ дерсхэр — бэрэжьеймрэ мэремымрэ сыхьэт 19-рэ дакъикъэ 25-м щIидзэнущ.
Лъэпкъыбзэхэм яхуэфащэ гулъытэр ягъуэтыжынымкIэ, ар зи анэдэлъхубзэхэм яIурылъынымкIэ IэмалыфIыр зи жэрдэмыр «Къэбэрдей-Балъкъэр» КъТК-м и унафэщI Дроздов Игорщ, проектым и унафэщIыр УФ-м щэнхабзэмкIэ щIыхь зиIэ и лэжьакIуэ Вэрокъуэ Владимирщ.
Нобэ япэ лъэбакъуэр зыч Iуэху дахэр зэгъусэу къызэрагъэпэщащ «Къэбэрдей-Балъкъэр» КъТК-м, ЩIэныгъэхэмкIэ Урысей Академием и Къэбэрдей-Балъкъэр щIэныгъэ центрым, «Компьютерная графика» ООО-м.
АдыгэбзэмкIэ дерсхэр ирегъэкIуэкI бзэр зымыщIэхэм зэрырагъащIэ методикэр зэхэзылъхьа, илъэс 30-м щIигъукIэ егъэджакIуэу курыт школхэм щылэжьа, КъБР-м щIыхь зиIэ и егъэджакIуэ Бекъан Масирэт. Теледерсым щIэс еджакIуэхэр щIэныгъэ институт зыбжанэм щылажьэ щIэныгъэлI щIалэхэщ.
Видеодерсхэмрэ лъэпкъыбзэхэр зэрадж методикэмрэ проектым и сайтым къралъхьэнущ: www.telestudio.pro.
Дерси 120-рэ хъу проектыр хуабжьу сэбэп хъунущ щхьэусыгъуэ зэхуэмыдэхэм къыхэкIыу зи анэдэлъхубзэр Iэпэдэгъэлэл зыщIахэм ар къащтэжынымкIи, республикэм ис ди мылъэпкъэгъухэм адыгэбзэмрэ балъкъэрыбзэмрэ зрагъэщIэнымкIи. Ди гуапэщ щхьэж и лъэпкъыбзэр игъэшэрыуэжу, хамэ лъэпкъхэм ящыщ ди ныбжьэгъухэми ди бзэр яIурылъу тлъагъуну. Апхуэдэ гугъэфIхэр зэтпх, «Телеstudio» проектыр гъуэгу махуэ теувауэ тхьэм къыщIигъэкI!
НэщIэпыджэ Замирэ.
